Eduskunta keskustelee sote- ja maakuntauudistuksen lykkääntymisestä.

Eduskunnan tasa-arvotilanteesta on saatu tutkittua tietoa.

Kansanedustajille suunnatussa kyselyssä seksuaalista häirintää kertoi kokeneensa 12 naista ja 17 miestä. Kyselyyn vastasi 149 kansanedustajaa.

Eduskunnan tasa-arvotilanne koetaan kyselyn mukaan yleisesti hyväksi. Epäkohtina mainitaan muun muassa kansanedustajien verkostojen sekä valiokuntien sukupuolittuneisuus.

Eduskunnan kyselyyn vastanneista 72,3 prosenttia kertoi saaneensa suoria uhkauksia sosiaalisessa mediassa. Sukupuolella ei ollut yhteyttä kokemusten yleisyyteen.

Puhemies Paula Risikko (kok.) kertoo käynnistäneensä toimet seksuaalisen häirinnän ja kansanedustajiin kohdistuvien uhkausten kitkemiseksi.

– Tänään julkistetussa Tasa-arvo eduskunnassa -tutkimuksessa esille nousseet tiedot ja luvut epäasiallisesta käytöksestä, seksuaalisesta häirinnästä ja edustajiin kohdistuvasta uhkailusta ovat vakava viesti, Risikko sanoo mediatiedotteessaan.

Risikko toteaa, että eduskunnan kanslian henkilöstöä varten on olemassa ohje epäasiallisen kohtelun ja häirinnän estämiseksi. Ohjeen mukaista toimintamallia käytetään soveltuvin osin myös kansanedustajien kohdalla. Muiden työpaikkojen tapaan eduskunnassa on työsuojelutoimikunta ja aktiivinen työterveyshuolto.

– Eduskunta on kansanedustajien työpaikka, jossa on noudatettava hyvän työympäristön pelisääntöjä, varmistettava työturvallisuus ja tarvittaessa ryhdyttävä työsuojelutoimiin.

Puhemies on käynyt asiaa läpi eduskuntaryhmien johdon kanssa ja tänään aihetta on käsitelty puhemiesneuvostossa.

– Olen pyytänyt, että tasa-arvoselvityksen ohjausryhmä jatkaa työtään ja että kansliatoimikunta saa konkreettiset esitykset asiaintilan parantamiseksi jo tänä syksynä.

Toimenpiteet toteutetaan puhemiehen mukaan nopealla aikataululla.